4. ΒΑΣΙΛΙΚΟΝ ΔΙΑΤΑΓΜΑ της 18/21 Ιουν. 1916 Περί χορηγήσεως τροφίμων ή άλλων ειδών πρώτης ανάγκης υπό διαφόρων επιχειρήσεων εις τους εργάτας αυτών. Τουναντίον περί πληρωμής χρημάτων αντί της χορηγήσεως τροφής κλπ. βλ. άρθρον 1 Α.Ν. 19/19 Νοεμ. 1935 (κατωτ. αρ. 8). Άρθρον 1 Επιτρέπεται εις τας κάτωθι επιχειρήσεις όπως ενεργώσι κρατήσεις εκ των ημερομισθίων των υπ’ αυτών απασχολουμένων εργατών, δια το αντίτιμον τροφίμων ή άλλων ειδών πρώτης ανάγκης, εφ’ όσον ούτοι οικειοθελώς προμηθεύονται τοιαύτα είδη από τας εργοδότιδας επιχειρήσεις. Αι επιχειρήσεις αύται είναι αι εξής: 1) Η εταιρεία των Μεταλλουργείων Λαυρίου, δια την εν Σουνίω αποθήκην τροφίμων. 2) Η εταιρεία Μεταλλείων Ερμιόνης. 3) Η Μεταλλευτική εταιρεία «Η Λοκρίς», δια τας εν Λαρύμνη και Νέω Κοκκίνω εργασίας της. 4) Οι Χαρίλαος και Κανελλόπουλος, δια τα εργοστάσια ελαιουργίας και σαπωνοποιϊας εν Ελευσίνι. 5) Η Η εταιρεία Χημικών Λιπασμάτων, δια το εν Δραπετσώνι εργοστάσιον αυτής. 6) Η εταιρεία Οίνων και Οινοπνευμάτων, δια το εν Ελευσίνι εργοστάσιον. 7) Η εταιρεία «Χρωματουργεία Πειραιώς Σ.Α. Οικονομίδης και Σία» και 8) Η εταιρεία Τσιμέντων «ο Τιτάν», δια τον εν Ελευσίνι εργοστάσιον αυτής. Άρθρον 2 Η άδεια του άρθρου πρώτου χορηγείται υπό τους εξής όρους: α) Τα τρόφιμα ή άλλα είδη πρώτης ανάγκης χορηγούνται υπ’ αυτής ταύτης της επιχειρήσεως. β) Η τιμή πωλήσεως ορίζεται επί τη βάσει των τιμών χονδρικού εμπορίου, επαυξανομένη κατά την δαπάνην μεταφοράς και πωλήσεως αυτών, επί τη βάσει τιμολογίου, υποβαλλομένου εις την έγκρισιν της οικείας αστυνομικής διευθύνσεως ή υποδιευθύνσεως, γνωστοποιείται δε δια τοιχοκολλήσεως  εις τον τόπον της πωλήσεως, κατά τρόπον ευκολύνοντα την ανάγνωσιν αυτού. γ) Κατά την εκάστοτε γενομένην κράτησιν η επιχείρησις δίδει εις τον εργάτην σημείωμα ενυπόγραφον, εμφαίνον τα ποσά, είδος, και αξίαν των τροφίμων ή άλλων ειδών πρώτης ανάγκης, δια τα οποία γίνεται η κράτησις, και την αξίαν εκάστου αυτών. Άρθρον 3 Η κατά το άρθρον 2 εγκρίνουσα τα τιμολόγια αστυνομική αρχή υποβάλλει αντίγραφον αυτών εις διπλούν προς το υπουργείον της Εθνικής Οικονομίας (Τμήμα Ζ΄), τηρούσα το πρωτότυπον εν τω αρχείω αυτής, προς έλεγχον της τηρήσεως των διατάξεων του νόμου και του διατάγματος τούτου. 